ZLATKO DALIĆ ostaje izbornik hrvatske reprezentacije. Nakon Svjetskog prvenstva na kojem je Hrvatsku odveo do drugog mjesta, poručio je da će razmisliti o tome hoće li ostati na klupi reprezentacije.

Imao je nekoliko ponuda, a i bio je razočaran odnosom čelnika HNS-a prema njemu. Međutim, nakon razgovora s predsjednikom HNS-a Davorom Šukerom poručio je da nastavlja voditi reprezentaciju.

"Bilo mi je važno otvoreno razgovarati s predsjednikom o svim temama i zahvaljujem Davoru na razumijevanju onoga što nisam smatrao korektnim. Smatram da smo riješili sve takve teme i radujem se novim izazovima", izjavio je Dalić nakon sastanka sa Šukerom.

Saznajemo da je Dalić imao ponude nekoliko reprezentacija među kojima su ponude iz Kolumbije, Irana i Egipta. Jedan kineski klub nudio mu je višemilijunski ugovor, ali se hrvatski izbornik na kraju svima zahvalio i odlučio povesti Hrvatsku u Ligu nacija koja počinje 11. rujna utakmicom sa Španjolskom.

Tekst se nastavlja ispod oglasa

Dalić s HNS-om ima još dvije godine ugovora prema kojem zarađuje 250 tisuća eura godišnje, a navodno će uoči utakmice sa Španjolskom dobiti novi, bogatiji ugovor.